钦定古今图书集成/历象汇编/庶征典/第009卷 > 大戴礼 > 《盛德》
## 钦定古今图书集成/历象汇编/庶征典/第009卷 > 大戴礼 > 《盛德》

圣王之盛德，人民不疾，六畜不疫，五谷不灾，诸侯无
兵而正，小民无刑而治。古者天子常以季冬考德，以
观治乱得失。凡德盛者治也，德不盛者乱也。德盛者，
得之也，德不盛者，失之也。是故君子考德，而天下之
治乱得失，可坐庙堂之上而知也。德盛则修法，德不
盛则饰政，法政而德不衰，故曰王也。凡人民疾，六畜
疫，五谷灾者，生于天，天道不顺，生于明堂不饰。故有
天灾，则饰明堂也。